སྣབ་དང་༔མཉམ་དུ་ཟག་ནས་ལུས་སྟོབས་ཉམས་ལ་སོགས༔སྐྱོན་གྱི་རྣམ་པ་མང་པོ་བསྐྱེད་པའི་ཕྱིར༔ མཆོག་ཏུ་སྤྱོད་ལམ་སྙོམས་པ་ཤིན་ཏུ་གཅེས༔འཁྲུལ་འཁོར་དག་གིས་སྒྱུར་བར་བྱེད་པ་ནི༔སྦྱང་བ་རྣམ་གསུམ་སྐབས་ནས་ཤེས་པ་དང་༔དམིགས་པས་བསྒྱུར་བ་མི་གཡོ་བསམ་གཏན་དང་༔རླུང་རོ་དབྱུང་ཞིང་འཇམ་རླུང་བུམ་པར་བསྐྱིལ༔སྐྱིལ་ཀྲུང་ལ་སོགས་བསམ་གཏན་ཆོས་བདུན་བཅའ༔འཁོར་ལོ་ལྔ་དང་སྡོང་པོ་གསུམ་སོགས་ཀྱི༔རྩ་རྣམས་གསལ་གདབ་དམིགས་པ་ནང་དུ་གཏད༔སྤྱི་བོར་ཐིག་ལེ་ལས་གྲུབ་ཧཾ་དཀར་པོ༔མགོ་བོ་ཐུར་དུ་བལྟ་བ་འཐིག་ལ་ཁད༔རྩ་གསུམ་འདུས་མདོར་ཨ་ཤད་དམར་པོ་ལས༔རེག་བྱ་ཚ་བའི་གཏུམ་མོ་འབར་ལ་ཁད༔རླུང་བཟུང་ཙམ་གྱིས་ཨཱཿལས་མེ་ལྕེ་འབར༔དྲོད་གཡོས་སྤྱི་བོའི་ཧཾ་ཞུ་བདུད་རྩིའི་རྒྱུན༔ཐིག་ལེ་དངུལ་ཆུ་ལྟ་བུའི་ཆར་བབ་ནས༔གསང་གནས་བདེ་སྐྱོང་མྱོང་བྱེད་འཁོར་ལོ་གང་༔དེ་ནས་རིམ་བཞིན་སྤྲུལ་པའི་འཁོར་ལོ་དང་༔དྲན་པ་རོ་སྙོམས་འདུས་པ་སྤྱི་བོའི་མཐར༔མེར་མེར་ཕྱུར་ཕྱུར་ཐིག་ལེས་གང་ནས་ཀྱང་༔རྩ་བྲན་ཡལ་འདབ་ལ་སོགས་ལུས་ཀུན་ལ༔རྐྱལ་དྲོང་འོ་མས་གང་བཞིན་ཁེངས་དམིགས་ཤིང་༔དམིགས་པ་བརྟན་ནས་ཀ་དག་ངང་ལ་བཞག༔དེ་ལྟར་རྒྱུན་དུ་ཉམས་སུ་བླང་པ་ཡིས༔བདེ་སྟོང་ཟག་མེད་ཡེ་ཤེས་རྒྱུད་ལ་སྐྱེ༔དེ་ཡང་རབ་ཏུ་བར་མཚམས་མེད་པར་བསྒོམ༔འབྲིང་པོས་ཉིན་གསུམ་མཚན་གསུམ་དུས་དྲུག་བསྒོམ༔ཐ་མས་ཀྱང་ནི་ཉིན་གཅིག་མཚན་་་་་གཅིག་ཏུ༔མ་ཆགས་དམ་བཅའ་རྒྱུད་ལ་བླངས་ཏེ་བསྒོམ༔ཐུན་མཚམས་ཨ་ཧཾ་བདུད་རྩི་དཀར་དམར་གཉིས༔དབྱེར་མེད་འདྲེས་ཤིང་ལུས་སེམས་བདེ་སྟོང་གི༔ཡེ་ཤེས་ཆེན་པོས་གང་ཞིང་རྒྱས་དམིགས་ནས༔གོང་བཞིན་ཀ་དག་ཆེན་པོའི་ངང་ལ་བཞག༔དེས་ནི་ཟག་བཅས་ཟག་མེད་ཟུང་འཇུག་འདྲེས༔ཐུན་མོང་མ་ཡིན་རྒྱུད་ལ་ཉམས་རྟོགས་འབར༔ཡང་དག་དོན་མཆོག་རང་ས་ཟིན་པར་སླེབ༔དེ་ལྟར་བཟའ་བཏུང་སྤྱོད་ལམ་འཁྲུལ་འཁོར་དང་༔དམིགས་པ་དག་གིས་བསྒྱུར་བར་བྱེད་པའི་དོན༔ཀུན་རྫོབ་རྒྱུ་ཡི་ཐིག་ལེ་གནས་བསྒྱུར་ནས༔དོན་དམ་ཡེ་ཤེས་ཐིག་ལེ་ཆེན་པོར་འགྱུར༔མངོན་སུམ་རང་ཐོག་རང་གིས་གཏན་ལ་ཕེབས༔ཀུན་རྫོབ་རྒྱུ་ཡི་ཐིག་ལེ་སྦྱང་བ་ནི༔དབབ་དང་བསྐྱིལ་དང་བཟུང་བཟློག་བཀྲམ་པ་རྣམས༔སྔོན་འགྲོ་སྦྱང་བ་རྣམ་གསུམ་ལ་སོགས་པ༔དངོས་གཞི་ཉམས་ལེན་རྣམས་ནས་རྒྱས་པར་འབྱུང་༔དེ་ཡང་དབབ་པར་བྱེད་པའི་བཀའ་རྒྱ་ནི༔དྲག་ཏུ་མི་དབབ་དལ་གྱིས་དབབ་པར་བྱ༔ཡུན་དུ་བསྲིང་ལ་ཐབས་ཀྱིས་གོམས་པར་བྱ༔བསྐྱིལ་དང་བཟུང་བའི་བཀའ་རྒྱ་འདི་ལྟ་སྟེ༔མ་འདྲིས་བར་དུ་སྙིང་ཀ་ལྟེ་བར་བསྐྱིལ༔གོམས་ཤིང་འདྲིས་ནས་གསང་བའི་འཁོར་ལོར་བསྐྱིལ༔དབབ་པའི་ཚད་ཀྱང་བདེ་བ་མགོ་གཡོས་ཙམ༔དེ་བཞིན་བཟུང་བསྐྱིལ་བདེ་བ་མ་ཡལ་བར༔བསྐྱིལ་བར་བྱ་ཞིང་བཟློག་པའི་བཀའ་རྒྱ་ཡང་༔མ་གོམས་བར་དུ་མགྲིན་པ་སྙིང་ཀ་རུ༔བསྐྱིལ་ཞིང་བཟློག་ལ་མཐར་ནི་གོམས་པ་དང་༔ལྟེ་བ་དང་ནི་གསང་བའི་གནས་ནས་བཟློག༔ཤིན་ཏུ་གོམས་པས་ནོར་བུའི་རྩེ་ནས་བཟློག༔བརྟན་པ་ཐོབ་ནས་ཡུམ་གྱི་མཁའ་ནས་བཟློག༔དེ་ལྟར་བཟློག་ནས་བཀྲམ་པའི་བཀའ་རྒྱ་ནི༔ཁོལ་བུར་མ་ཡིན་སྤྱི་སྙོམས་ཁྱབ་པར་བཀྲམ༔ཕབ་ནས་མ་བསྐྱིལ་རྫིང་ཚགས་ལྷོད་པ་ཡི༔ཆུ་ཟག་བཞིན་དུ་མི་བརྟན་འཛག་པར་འགྱུར༔བསྐྱིལ་ནས་མ་བཟློག་འོ་མ་རུལ་བ་བཞིན༔ཐིག་ལེ་རུལ་ནས་རྣག་དང་ཆུ་སེར་འགྱུར༔ལུས་ཀྱི་ནད་བསྐྱེད་མཛེ་དང་དམུ་ཆུའི་རྒྱུ༔བཟློག་ནས་མ་བཀྲམ་རྫིང་ཆུ་ཁ་ལུད་བཞིན༔ རྔུལ་དང་བསྡོངས་ནས་བ་སྤུའི་ཁོང་ནས་འབུད༔སྐྲ་དང་སྨིན་མ་བ་སྤུ་བྱིད་ནས་ཀྱང་༔བཀྲག་མེད་སྐྱ་སོབ་ཧམ་སྐྱ་བག་རྡུལ་ཆགས༔དངས་མ་ཕྱིར་འབུད་སྙིགས་མ་ལུས་ལ་ཞེན༔དེ་ཡི་ཉེས་པ་ཤུགས་ཀྱིས་ཤེས་པར་འགྱུར༔བཀྲམ་ནས་དོན་དམ་དབྱིངས་དང་མ་བསྲེས་ན༔མཆོག་དོན་མི་འགྲུབ་ཐུན་མོང་དངོས་གྲུབ་རྒྱུ༔ཚེ་འདིའི་དཔལ་དང་གཟི་བརྗིད་ཆེར་གྱུར་ཀྱང་༔ཐུན་མོས་ལས་ཀྱི་ཡང་དག་དོན་ལས་འགྱང་༔དཔེར་ན་འབངས་པོས་ཕྱུག་པོའི་ནོར་བསགས་བཞིན༔འཕན་པར་གྱུར་ཀྱང་དགོས་པའི་ཚེ་ན་མེད༔དབབ་བཟློག་བཀྲམ་གསུམ་གང་ཡང་མ་བྱས་ཤིང་༔ཟབ་ལམ་པྲ་ཁྲིད་ཉམས་སུ་མ་བླངས་ན༔ཡིད་བཞིན་ནོར་བུ་མཐོང་ཁར་བཏུག་ནས་ཀྱང་༔གསོལ་བ་མ་བཏབ་འདོད་དགུ་མི་འབྱིན་པས༔དབུལ་ཞིང་ཕོངས་ནས་ལྟོག་གྲིར་ཤི་དང་མཚུངས༔དེ་ཕྱིར་དོན་དམ་བརྩོན་འགྲུས་ཉམས་ལེན་འབད༔དེ་ཡང་ཐོག་མར་རྩོལ་བ་དྲག་ཏུ་བསྐྱེད༔དེ་ནས་བར་དུ་ཉམས་ལེན་རྒྱུན་ཐག་བསྲིང་༔གོམས་ཤིང་འདྲིས་པར་གྱུར་ནས་གང་ལ་ཡང་༔མཐར་ནི་སྟངས་སྟབས་དྲན་པ་ཙམ་གྱིས་ཆོག༔སྦྱང་པ་མི་འཚལ་གནས་ལུགས་ངང་ལ་བཞག༔དེས་ན་ཀུན་རྫོབ་རྒྱུ་ཡི་ཐིག་ལེ་ལ༔ དབང་འབྱོར་བརྟན་པ་ཐོབ་ནས་བཀའ་རྒྱ་བརྟེན༔དོན་དམ་ཐིག་ལེའི་དམ་ཚིག་བཀའ་རྒྱ་ནི༔ཀུན་རྫོབ་རྒྱུ་ཡི་ཐིག་ལེ་སྤེལ་བསྒྱུར་སོགས༔ཉམས་སུ་ལེན་པའི་དུས་སྐབས་ཐམས་ཅད་དུ༔དོན་དམ་ཐིག་ལེ་ཡེ་ཤེས་བདེ་ཆེན་པོ༔ཟུང་འཇུག་གནས་པས་མངོན་སུམ་རང་ཐོག་གཟིར༔དེ་ཡང་ཐོག་མར་ངོས་ཀྱིས་བཟུང་བ་དང་༔བར་དུ་ངོ་སྤྲོད་ཉམས་སུ་བླང་ཚུལ་དང་༔ཐ་མར་ཉམས་རྟགས་གཏན་ལ་དབབ་པའོ༔ ཐོག་མར་ངོས་བཟུང་དོན་དམ་ཐིག་ལེ་ཞེས༔རྒྱུ་ཡིས་མ་བསྐྱེད་རྐྱེན་གྱིས་མི་འཇིག་པ༔གསལ་འཚེར་ལྷུན་སྡུག་སྣང་ལ་རང་བཞིན་མེད༔རྟག་ཆད་མཐའ་བྲལ་འགྲོ་འོང་བྱེད་པ་ཅན༔ཚད་ནི་མ་ངེས་ཀུན་ཏུ་བརྡལ་བའོ༔ དེ་དག་ངོ་སྤྲོད་ཉམས་སུ་ལེན་ཚུལ་ནི༔གནས་ནི་རང་རང་ཙིཏྟའི་ཁང་བུ་རུ༔འོད་ཁྱིམ་འཇའ་སྣམ་འཁོར་དང་ཚོམ་བུར་བཅས༔ཡེ་ནས་རང་བཞིན་ལྷུན་གྲུབ་བཞུགས་པ་དེ༔དེ་དག་འོད་གསལ་རྩ་སྦུབས་ལམ་ལ་བརྒྱུད༔ཨ་འབྲས་མིག་གི་སྒོ་ནས་འཐོན་ནས་ནི༔འཆར་སྒོ་མ་འགགས་མཐོང་བྱེད་ཡུལ་དུ་སྣང་༔དེ་མང་ནམ་མཁའ་རྐྱེན་དང་བྲལ་བའི་དབྱིངས༔སྨིན་ཕྲག་མཚམས་སུ་ཅུང་ཟད་བཟློག་པས་མཐོང་༔ལྟོས་ཞེན་མངོན་སུམ་མཛུབ་ཁྲིད་ངོ་སྤྲོད་དེ༔མ་མཐོང་བར་དུ་ཡང་ཡང་བསྐྱར་ལ་བལྟ༔མཐོང་ནས་དེ་དག་ཉམས་སུ་འདི་ལྟར་བླང་༔ཐིག་ལེ་དབབ་བསྐྱིལ་བཟློག་བཀྲམ་བདེ་སྟོང་ངང་༔ལུས་གནད་གདན་སྟེང་ཙོག་འདུག་སྐྱིལ་ཀྲུང་བཅའ༔བསྒོམ་འཁྱུད་དང་བཅས་ལག་གཉིས་པུས་སྟེང་བསྣོལ༔དཔུང་པ་ཅུང་ཟད་བསྡམ་ལ་རོ་སྟོད་་་་་གསེང་༔དེ་ལྟར་ལུས་གནད་སྤྲུལ་སྐུའི་འདུག་སྟངས་ལ༔ཆོས་སྐུའི་གཟིགས་སྟངས་མིག་གཉིས་སྨིན་ཕྲག་གཟིར༔སྐབས་སུ་ལོངས་སྐུའི་གཟིགས་སྟངས་ཟུར་ལ་ཕབ༔རེས་མོས་ངལ་བསོ་སྤྲུལ་སྐུའི་ལྟ་སྟངས་ནི༔སྣ་རྩེར་ཕབ་ཅིང་མིག་དང་ཐིག་ལེ་གཉིས༔འདུ་འབྲལ་མེད་པར་དལ་གྱིས་ཁྲིད་ནས་ཀྱང་༔ཨ་འབྲས་མ་འགུལ་ལྷབ་ལྷེབ་མི་བྱ་ཞིང་༔དོན་དམ་ཐིག་ལེ་འོད་འཁྱིལ་དཀྱིལ་དུ་གཏད༔མང་དུ་མཐོང་ཡང་ངོ་བོ་གཅིག་ཉིད་བསྒྲིམ༔ཡ་ཡོ་མི་བྱ་གཅིག་དྲིལ་འབེན་ལ་གཏད༔སྐུ་གསུམ་གཟིགས་སྟངས་གང་ལའང་དེ་བཞིན་ནོ༔ངག་གནད་སྨྲ་བརྗོད་བྲལ་བས་འཇམ་རླུང་བཟུང་༔དྲག་ཏུ་མི་བཟུང་རན་ཚོད་ཟིན་པར་བསྐྱིལ༔ཕྱིར་དབྱུང་ནང་དུ་འཇུག་པ་དལ་གྱིས་བྱ༔སྐབས་སུ་རླུང་རོ་དབྱུང་ཞིང་གསར་པ་བཟུང་༔སེམས་གནད་ཚོགས་དྲུག་ཡུལ་ལ་མི་འབྱམས་པར༔སྤྲོས་པ་བཅད་དེ་ཀ་དག་ངང་ལ་བཞག༔དུས་གསུམ་རྟོག་པའི་འཕྲོ་འདུ་ཟིན་གྱིས་མནན༔མ་ཡེངས་དོན་དམ་ཐིག་ལེའི་ངོ་བོ་ལ༔འབྲུ་ཚུགས་གཏད་པ་མན་ངག་རྩ་བ་ཡིན༔མིག་སྐྱོན་ཟླ་འོད་ཚ་ཚག་མཆི་མ་འཁྱིལ༔མགོ་འཐོམ་སྐྱུག་ལོག་སྦྲིད་པ་ངལ་བསོ་ཞིང་༔ཀ་དག་ངང་ནས་ཅི་བདེར་ཉམས་ལེན་སྐྱོང་༔སླར་ཡང་འཕྲོ་མཐུད་ཐུན་ཆུང་གྲངས་མང་བྱ༔མདོར་ན་ཀུན་རྫོབ་དོན་དམ་ཐིག་ལེ་གཉིས༔ཉམས་ལེན་ཟུང་འཇུག་ཕྱི་ནང་སྔ་རྟིང་སྤྲད༔རེས་འཇོག་ཐང་ལྷོད་མེད་པའི་བརྩོན་འགྲུས་ཀྱིས༔ཉམས་སུ་བླང་པས་དབང་པོའི་བྱེ་བྲག་གིས༔རབ་འབྲིང་ཐ་མ་གཅིག་དང་གཉིས་གསུམ་ནས༔རྟགས་དང་ཡོན་ཏན་དོན་འབྲས་རྫོགས་པར་འགྱུར༔དེ་ལྟའི་ཚུལ་གྱིས་ཉམས་སུ་བླང་བའོ༔ ཐ་མང་ཉམས་རྟགས་གཏན་ལ་དབབ་པ་ནི༔དང་པོར་ཕྲ་ཞིབ་གྲངས་ལས་འདས་པ་མཐོང་༔བར་དུ་ཆེ་ལང་རགས་རིམ་རྒྱ་ཆེར་འཕེལ༔ཐ་མར་སྐུ་དང་ཡིག་འབྲུ་ཕྱག་མཚན་སོགས༔གཟུགས་ཀྱི་རྣམ་པ་གསལ་ལ་དངས་པ་འཆར༔དེ་ནས་རིམ་བཞིན་ཉམས་སུ་བླང་པ་ཡི༔སྦྱངས་སྟོབས་རབ་ཀྱིས་ཞིང་ཁམས་ཡོངས་རྫོགས་མཐོང་༔ཐུན་མོང་མིག་གི་མངོན་པ་ཤེས་པ་འཆར༔འབྲིང་པོ་རྣམས་ཀྱིས་ཡུལ་གྲུ་འོད་དུ་སྣང་༔ཐ་མས་ཀྱང་ནི་ཡུལ་རྣམས་སྒྲིབ་པ་ཡི༔འོད་དང་འོད་ཁྱིམ་ཐིག་ལེ་འབྲེལ་མར་མཐོང་༔མདོར་ན་ཇི་ལྟར་ཉམས་ལེན་བརྩོན་པ་བཞིན༔ཐིག་ལེ་ཆེར་འཕེལ་འདུས་བྱས་ངང་གིས་འཇིག༔ནང་དུ་འཇིག་རྟེན་སྣང་བའི་འཁྲུལ་པ་འགག༔བཀྲེས་སྐོམ་ལ་སོགས་ཉོན་མོངས་སྲེད་པ་ཞི༔རྐྱེན་ཕྱིར་མི་འབྲང་ཉམས་ལེན་བརྟན་པ་ཚུགས༔འཕྲོ་ལ་ལུས་ཀྱང་མི་ལྡོག་རང་ས་ཟིན༔མཐར་ནི་འབྲས་བུ་ཡོངས་གྲོལ་སྐུ་གསུམ་བརྙེས༔ལམ་གྱི་འཆར་ཚུལ་རྟགས་ཀྱི་རིམ་པ་རྣམས༔གང་ཟག་སྟོབས་ཀྱིས་གཅིག་ཏུ་མ་ངེས་ཤིང་༔དུ་མར་སྣང་བས་བརྗོད་ཀྱིས་མི་ལང་ངོ་༔ཅུང་ཟད་རྒྱས་པར་འདོད་ན་གཞན་དུ་ལྟོས༔སྣང་བ་བཞི་ཡི་འཆར་ཚུལ་ཐོ་རེ་འབྱུང་༔དེ་ལྟར་ཀུན་རྫོབ་དོན་དམ་ཐིག་ལེ་གཉིས༔གཅིག་ལ་གཅིག་ལྟོས་ཉམས་སུ་ལེན་པའི་ཚུལ༔ཟུང་འཇུག་འདུ་འབྲལ་མེད་པར་གཏན་ལ་དབབ༔ལུས་ངག་ཡིད་ལ་བདེ་སྟོང་ཟག་མེད་སོགས༔ཡེ་ཤེས་བརྙེས་པའི་ཉམས་རྟགས་དཔག་མེད་འབྱུང་༔ཐིག་ལེའི་དམ་ཚིག་བསྲུང་ཚུལ་བཀའ་རྒྱའོ༔ དེ་ལྟར་ཐིག་ལེའི་དམ་ཚིག་མ་ལྡན་ན༔ཉེས་པ་རྟག་ཆད་མུ་བཞིིར་གོལ་བའམ༔ཡིད་དཔྱོད་འཛིན་པ་སེམས་འཛིན་ལྟ་བ་ལ༔དམན་དང་མཆོག་གཉིས་དམན་པར་གོལ་ནས་ཀྱང་༔འབྲས་བུ་སྐུ་གསུམ་ཡུན་རིང་ཐོབ་མི་འགྱུར༔གནས་སྐབས་ཡིད་བདེ་སྟོང་གསལ་ལ་ཞེན་པས༔འབྲས་བུ་ལྷ་མིའི་གོ་འཕང་ཐོབ་པ་ཙམ༔དེ་ལས་མི་འཕགས་ཐར་པའི་གཞི་རྟེན་ནམ༔ཞིང་ཁམས་ལྟད་མོའི་ཡུལ་དུ་སྣང་བ་ལས༔མཐོར་ན་ཐིག་ལེའི་དམ་ཚིག་མ་ལྡན་པའི༔ཉེས་པ་བཤད་ན་དངངས་སྐྲག་སྐྱེ་བར་འགྱུར༔དེ་ཕྱིར་མདོར་བསྡུས་དོན་གྱིས་ཤེས་པར་བྱ༔ཐིག་ལེའི་དམ་ཚིག་བཀའ་རྒྱའི་དགོས་ཆེད་དང་༔ཡོན་ཏན་རྒྱས་པར་བཤད་པས་མི་རྫོགས་ཤིང་༔བསྡུས་པར་བརྗོད་ན་གནས་སྐབས་མཐར་ཐུག་གཉིས༔གནས་སྐབས་དགོས་ཆེད་ཕྱི་ནང་གསང་བ་གསུམ༔ཕྱི་ཡི་དགོས་ཆེད་ཚེ་འདིའི་བྱ་བ་རྣམས༔རྩོལ་མེད་འགྲུབ་ཅིང་ལྷ་འདྲེ་མི་གསུམ་གྱིས༔ཐོད་བཞིན་ཁུར་ནས་མངའ་ཐང་འབྱོར་པ་འཕེལ༔ཐིག་ལེ་བརྟན་པས་ཉམས་ལེན་རིམ་པ་རྣམས༔གནད་དུ་ཚུད་ཅིང་སྟོབས་དང་གཟི་བརྗིད་འབར༔ནང་གི་དགོས་ཆེད་རྩ་བ་ཡན་ལག་གི༔ཐིག་ལེའི་སྒྱུར་བྱེད་གང་ཡང་ལས་སུ་རུང་༔ལུས་ཀྱི་སྤྱི་གཙུག་རྐང་མཐིལ་བར་ཁོང་གི༔ཕྱི་ནང་ལྤགས་པ་ཤ་རུས་ཁྲག་ལ་སོགས༔དོན་ལྔ་སྣོད་དྲུག་དབང་པོ་ལྔ་རྣམས་ཀྱི༔སྐྱོན་བྲལ་སོ་སོར་ནུས་པ་རྒྱས་ནས་ཀྱང་༔ལུས་ཀྱི་བདེ་ཉམས་རྫུ་འཕྲུལ་སྟོན་པར་བྱེད༔གསང་བའི་དགོས་ཆེད་ཏིང་འཛིན་གྲོགས་མཆོག་རྒྱུ༔དགའ་བཞི་ཡེ་ཤེས་ངང་གིས་འཕེལ་ཞིང་བརྟན༔ཀུན་རྫོབ་དོན་དམ་ཐིག་ལེའི་ནུས་པ་ཀུན༔ཟླ་བ་ཡར་ངོ་བཞིན་འཕེལ་རྒྱས་ནས་ཀྱང་༔མངོན་སུམ་རིག་པ་དོན་མཐོང་འཕེལ་སྣང་རྫོགས༔དེ་སོགས་ཕྱི་ནང་གསང་བའི་དགོས་ཆེད་མང་༔ མཐར་ཐུག་དགོས་ཆེད་འབྲས་བུ་སྐུ་གསུམ་སྟེ༔རྒྱུ་ཡི་ཐིག་ལེ་དམ་ཚིག་མ་ཉམས་པས༔འབྲས་བུ་སྤྲུལ་པའི་སྐུ་འགྲུབ་གདོན་མི་ཟ༔དེ་བཞིན་དོན་དམ་ཐིག་ལེ་ལོངས་སྐུ་སྟེ༔གཉིས་མེད་བསྲེ་བའི་གནད་ཀྱིས་ཟིན་ནས་ཀྱང་༔དམ་ཚིག་མ་ཉམས་གཏན་ལ་ཕེབས་པ་ཡིས༔འབྲས་བུ་ཆོས་སྐུ་ཐོབ་པའི་དོན་ཆེད་དོ༔ཡོན་ཏན་ལ་ཡང་གནས་སྐབས་མཐར་ཐུག་གཉིས༔དེ་ལྟར་ཀུན་རྫོབ་རྒྱུའི་ཐིག་ལེ་དང་༔དོན་དམ་ཡེ་ཤེས་དབྱིངས་ཀྱི་ཐིག་ལེ་གཉིས༔དཔེར་ན་རྟེན་འབྲེལ་མར་དང་འོ་མ་བཞིན༔རྒྱུ་ལས་གྲུབ་ཅིང་རྐྱེན་གྱི་འདུ་བྱེད་ཀྱིས༔རྩོལ་བ་ལས་བྱུང་སྙིང་པོ་མར་ལོན་བཞིན༔རྒྱུ་ཡི་ཐིག་ལེ་དམ་ཚིག་མ་ཉམས་ཤིང་༔སྤེལ་བསྒྱུར་སྦྱངས་སོགས་སྤྲུལ་བསྒྱུར་དུ་མ་ལས༔དོན་དམ་ཐིག་ལེ་སྒྲིབ་མེད་མངོན་སུམ་དུ༔མཚན་དང་དཔེ་བྱད་རྫོགས་པར་ལྷང་ངེར་སྣང་༔སྙིགས་མས་འཕེལ་གྲོགས་དངས་མས་སྟོབས་བསྐྱེད་ཅིང་༔གཉིས་ཀ་ཏིང་འཛིན་གྲོགས་མཆོག་སྐྱེ་བ་ཡི༔གནས་སྐབས་ཡོན་ཏན་དེ་ལྟར་བསྐྱེད་བྱའི་ཕྱིར༔ཀུན་རྫོབ་དོན་དམ་དངས་སྙིགས་གང་ལ་ཡང་༔དམ་ཚིག་མ་ཉམས་མཆོག་ཏུ་བསྲུང་བ་གཅེས༔བསྲུང་ཚུལ་རིམ་པ་གོང་དུ་བསྟན་རྣམས་སོ༔མཐར་ཐུག་ཡོན་ཏན་གསང་སྔགས་སྙིང་པོ་ཡི༔བཅུད་དང་འབྲས་བུ་རྩལ་རྫོགས་མངོན་གྱུར་ཅིང་༔ཀ་དག་ཀུན་བཟང་དགོངས་པའི་མཐིལ་དུ་ཕེབས༔ཐམས་ཅད་བསྡུས་པས་སེམས་དང་ཡེ་ཤེས་གཉིས༔དབྱེར་མེད་བསྲེ་པ་དམ་ཚིག་རྩ་བ་ཡིན༔བཅིང་གྲོལ་མེད་པ་རྒྱ་ཡན་ལྷུག་པའི་ངང་༔འགག་དོན་བསྡུ་བའི་དམ་ཚིག་སྙིང་པོ་ཡིན༔ཉམས་སུ་བླང་ཚུལ་བཀའ་རྒྱའི་གནད་ལ་གཟིར༔ཀུན་ལ་མི་སྤེལ་བཀའ་རྒྱ་གསང་ཚིག་བསྡམ༔དམ་ཚིག་བསྲུང་བའི་བཀའ་རྒྱ་ཐེ་ཚོམ་སྤང་༔དོན་གྱི་བཀའ་རྒྱ་རྣམ་གསུམ་དེ་ལ་འདུས༔གསང་སྔགས་སྙིང་པོ་བདེ་སྟོང་རབ་འབྱམས་ལས༔ཉམས་སུ་ལེན་པའི་ལམ་འབྲས་མདོ་འཛིན་བསྡུས༔ཕྱིར་རབས་ལས་ཅན་འཆུག་མེད་ལམ་འདིར་ཞུགས༔ཇི་ལྟར་འདོད་འབྱུང་ཡིད་བཞིན་རྨད་པོ་ཆེ༔ཕྱི་དུས་མི་འཚལ་ཚེ་འདིར་གདིང་ཐོབ་འགྱུར༔སྨོན་ལམ་ལས་འཕྲོས་མི་ལུས་ཐོབ་གྱུར་ཀྱང་༔སྐལ་མེད་བློ་ཆུང་རྣམས་ལ་ཅི་ཆ་ཡོད༔ རྒྱལ་བའི་བཀའ་གཏད་དམ་ཚིག་གཉེར་པོ་ཆེ༔ཆོས་སྐྱོང་སྲུང་མ་རྫུ་འཕྲུལ་མཐུ་སྟོབས་ཅན༔དམ་ཚིག་ཅན་གྱི་གྲོགས་མཛོད་བཀའ་འདི་སྲུངས༔ཡིད་གཉིས་ཐེ་ཚོམ་ཅན་གྱི་དབང་པོ་སྣུབས༔ ས་མ་ཡཱ༔ཁ་ཐམ༔གསང་སྔགས་ཟབ་ལམ་དོན་གྱི་མདོ་འགག༔བཀའ་རྒྱ་རྣམ་གསུམ་གསང་བའི་ཐ་རམ་རྡོ་རྗེའི་ལྕགས་སྒྲོག་ཅེས་བྱ་བ༔བདག་འདྲ་སྔགས་འཆང་པདྨ་འབྱུང་གནས་ཀྱིས༔ད་ལྟ་མངའ་བདག་ཡབ་སྲས་དང་༔མ་འོངས་རྗེས་འཇུག་རྣམས་ཀྱི་དོན་དུ་བཀོད་པ༔སྐལ་ལྡན་ལས་ཅན་སྙིང་སྟོབས་ཅན་དང་འཕྲད་པར་ཤོག༔ ས་མ་ཡཱ༔རྒྱ་རྒྱ་རྒྱ༔སྦས་རྒྱ༔གཏད་རྒྱ༔གཏེར་རྒྱ༔གྷུ་ཧྱ༔དྷ་ཐིམ༔ཤུ་བྷམ༔ཁ་ཐམ༔སངས་རྒྱས་གླིང་པས་པུ་རི་ཕུག་མོ་ཆེ་ནས་བཏོན་པའོ། ། ཕྱོགས་དུས་ཀུན་ཏུ་དར་ཞིང་རྒྱས་པར་གྱུར་ཅིགདགེ